WK skole ontvang 32 000 laat aansoekeFoto bloot ter illustrasie. (Foto: Anja van der Merwe/Maroela Media) Deur Mary-Anne Gontsana, GroundUp Die Wes-Kaapse departement van onderwys het reeds 32 000 laat aansoeke vir skole in dié provinsie ontvang, terwyl 3 500 leerders (575 gr. 1’s en 3 014 gr. 8’s) wat wel betyds aansoek gedoen het, nog wag vir plek. Die Wes-Kaap en ander kusprovinsies se skole heropen volgende Woensdag. Die onderwysdrukgroep Equal Education Law Centre (EELC) sê nou hy word oorval met oproepe van desperate ouers wie se kinders nog nie geplaas is nie. “Dit is elke jaar ŉ probleem en dit gaan net erger word. Ons verwag ŉ styging in die aantal ongeplaaste leerders met dié dat Wes-Kaapse skole eers Woensdag heropen,” sê Tshegofatso Phala, uitvoerende direkteur van die EELC. Volgens Phala oorskry die aantal aansoeke tans die aantal leerders wat ingeneem kan word. Die situasie word verder vererger deur oorbevolking by skole met swak infrastruktuur. Die “onwettige praktyk” van sommige skole wat daarop aandring dat ouers ŉ registrasiefooi betaal voordat hul kinders toegelaat word, bly ook kwel. Bronagh Hammond, woordvoerder van die provinsiale departement, sê die departement doen tans alles in sy vermoë om leerders so gou moontlik te plaas. “Daar word baie moeite gedoen om leerders te help. Ons ontvang ongelukkig steeds daagliks laat aansoeke.” Dít terwyl tussen 18 000 en 20 000 leerders van ander provinsies jaarliks ​​by Wes-Kaapse skole aansoek doen om plasing. “Om hierdie leerders in te neem, sal dit nodig wees om elke jaar ongeveer 20 skole te bou, te beman en in te rig, waarvoor ons eenvoudig nie genoeg geld of hulpbronne het nie.” Die departement het wel nuwe baksteen- en messelkleiklaskamers by bestaande skole aangebring, asook mobiele klaskamers by agt hoërskole opgerig om plek te maak vir nuwe gr. 8-leerders en die druk op die provinsie se skole te probeer verlig. Die berig het oorspronklik op GroundUp verskyn.